Helmut Rychtar

Helmut Rychtar (* 23. februara 1942 w Šešowje, † 10. oktobra 2022) bě serbski dramaturg, awtor a rozhłosownik. 

Po maturje na Serbskej rozšěrjenej wyšej šuli w Budyšinje (1960) studowaše Rychtar w Lipsku dźiwadłowe wědomosće (1965–1969). Skutkowaše jako dramaturg w Němsko-Serbskim ludowym dźiwadle w Budyšinje (1969–1971) a w Měšćanskim dźiwadle w Choćebuzu (1971–1974) a wot 1977 jako rozhłosownik w Choćebuskim studiju.

Wot 1987 postara so wón wo natwar Budyskeho studija Serbskeho rozhłosa, kotryž bě dotal dospołnje w Choćebuzu zasydleny, a wo wutwar serbskeho programa. Wot oktobra 1989 wusyłachu z Budyšina prěni serbski rańši program. Wot 1992 bě Rychtar nawoda Budyskeho studija MDR.Monika Gerdesowa: „My dyrbimy dale serbsce wusyłać!“, w Serbskich Nowinach dnja 18. oktobra 2022.

W Ludowym nakładnistwje Domowina wuda Rychtar dźiwadłowe hry Marje Kubašec (Chodojta, 1979) a skutkowaše wosebje we 80-tych lětach jako recensent serbskich dźiwadłowvch inscenacijow. Za serbske powołanske dźiwadło napisa jednoaktowu hru Njezbožo (1987).

K swojej róli jako informelny sobudźěłaćer statneje bjezstrašnosće NDR (stasi) so Rychtar hižo hnydom po přewróće zjawnje přizna.

Wón bě woženjeny a měješe štyri dźěći.

 Nóžki 

Kategorija:Muž
Kategorija:Rodź. 1942
Kategorija:Zemr. 2022
Kategorija:Serb
Kategorija:Awtor
Kategorija:Serbski rozhłós
Kategorija:Literatura (20. lětstotk)